Pierce Brosnan (1953-) is ’n Ierse akteur, bekend vir sy rol as James Bond in flieks soos Golden Eye (1995) en Die Another Day (2002). Pierce Brendan Brosnan is op 16 Mei 1953 in Drogheda, Ierland gebore, maar word in Navan groot. Sy pa was die meubelmaker, Thomas Brosnan, en sy ma May Smith. Ná sy ouers se egskeiding word Brosnan deur sy grootouers en ander familielede opgevoed. In 1964 verhuis hy na Londen. Hy verlaat skool op 16 en begin in 1973 teaterwetenskappe studeer. Ná sy toneelwerk word Brosnan bekend vir sy rol in NBC se TV-speurreeks, Remington Steele (1982–87). Daarna verskyn hy in rolprente soos die Koue Oorlog-spioenfilm The Fourth Protocol (1987) en die komedie Mev. Doubtfire (1993). In 1994 word hy die vyfde akteur om die rol van James Bond te speel. Tussen 1995 en 2002 het hy die hoofrol in vier van Eon-produksies se Bond-prente vertolk. Sy stem en voorkoms is ook in die videospel, James Bond 007: Everything or Nothing (2004) gebruik.